KLASA: 034-05/24-01/101

URBROJ: 711-02-01/07-2024-05

Zagreb, 11. srpnja 2024.

**JADRANKA MATOK-BOSANČIĆ**

**zamjenica gradonačelnika Grada Kaštela**

**Predmet: mišljenje na zahtjev obveznice Jadranke Matok-Bosančić**

* **daje se**

Povjerenstvo za odlučivanje o sukobu interesa (u daljnjem tekstu: Povjerenstvo) je 3. srpnja 2024. zaprimilo zahtjev za mišljenje kojeg je podnijela obveznica Jadranka Matok-Bosančić, zamjenica gradonačelnika Grada Kaštela, a istog dana je od navedene obveznice zaprimljena i dopuna zahtjeva.

Obveznica se obratila Povjerenstvu nastavno na mišljenje Povjerenstva broj: 711-I-1435-M-117/23-06-23 od 7. srpnja 2023. temeljem kojeg je utvrđeno da Grad Kaštela može stupiti u poslovni odnos s trgovačkim društvom CORONA-COPY d.o.o. po osnovi nabave usluge najma i održavanja fotokopirnih strojeva i uređaja ako obveznica, kao dužnosnica Grada Kaštela, supruga vlasnika trgovačkog društva CORONA-COPY d.o.o i Grad Kaštela postupe u skladu s uputama Povjerenstva iz navedenog mišljenja. Odlukom Povjerenstva broj: 711-I-1824-M-117/23-08-23 od 11. rujna 2023. utvrđeno je da su obveznica, kao dužnosnica Grada Kaštela, i Grad Kaštela postupili sukladno uputama sadržanim u mišljenju Povjerenstva broj: 711-I-1435-M-117/23-06-23 od 7. srpnja 2023. te je između Grada Kaštela kao naručitelja i CORONA-COPY d.o.o. kao izvršitelja 27. rujna 2023. sklopljen Ugovor o najmu printera KLASA: 406-02/23-01/0052, URBROJ: 2181-4-1/1-23-13. Kao dužnosnica sukladno zakonskim obvezama, obveznica pravodobno traži mišljenje o daljnjem postupanju u sljedećem ugovornom razdoblju kako bi izbjegla sukob interesa i osigurala postupanje sukladno odredbama Zakona o sprječavanju sukoba interesa. Obveznica je uz zahtjev dostavila Ugovor o najmu printera zaključen između Grada Kaštela kao naručitelja i društva CORONA-COPY d.o.o. kao izvršitelja od 27. rujna 2023. koji se primjenjuje do 27. rujna 2024. te Plan nabave Grada Kaštela za 2024. godinu.

Povjerenstvo je 9. srpnja 2024. od obveznice zatražilo dopunu zahtjeva dostavom podatka o tome kada je planiran početak postupka nabave „Najam printera“ evidencijskog broja nabave JN-2024/14 procijenjene vrijednosti nabave od 9.000,00 EUR, sukladno dostavljenom Planu nabave Grada Kaštela za 2024. godinu. Obveznica je na navedeno traženje odgovorila očitovanjem od 10. srpnja 2024., a u kojem je, između ostaloga, navedeno da trenutni ugovor traje do 27. rujna 2024. te je naručitelj namjeravao pokrenuti postupak jednostavne nabave nakon što od Povjerenstva za odlučivanje o sukobu interesa dobije mišljenje/upute kako provesti postupak jednostavne nabave.

Povodom navedenog zahtjeva obveznice, Povjerenstvo na temelju članka 32. stavka 1. podstavka 3. i članka 21. stavka 2. Zakona o sprječavanju sukoba interesa („Narodne novine“, broj 143/21. i 36/24., u daljnjem tekstu: ZSSI), na 55. sjednici održanoj 11. srpnja 2024. obveznici daje mišljenje kako slijedi.

Člankom 8. stavkom 3. ZSSI-a je propisano da su, u slučaju dvojbe predstavlja li neko ponašanje povredu odredaba toga Zakona o sukobu interesa ili drugog zabranjenog ili propisanog ponašanja predviđenog tim Zakonom, obveznici dužni zatražiti mišljenje Povjerenstva, dok je stavkom 4. istog članka ZSSI-a propisano da će obrazloženo mišljenje iz stavka 3. tog članka Povjerenstvo dati najkasnije u roku od 15 dana od dana primitka zahtjeva obveznika.

Uvidom u Registar obveznika kojeg ustrojava i vodi Povjerenstvo, utvrđeno je da je Jadranka Matok-Bosančić obnašala dužnost zamjenice gradonačelnika Grada Kaštela u mandatu od 26. svibnja 2017. do 20. svibnja 2021., kao i da navedenu dužnost obnaša i u mandatu od 21. svibnja 2021. pa nadalje.

Člankom 3. stavkom 1. podstavkom 34. ZSSI-a propisano je da su župani, gradonačelnici, općinski načelnici i njihovi zamjenici obveznici ZSSI-a, pa je stoga obveznica Jadranka Matok-Bosančić kao zamjenica gradonačelnika Grada Kaštela obvezna postupati sukladno odredbama ZSSI-a.

Člankom 2. stavkom 1. ZSSI-a propisano je da u obnašanju javne dužnosti obveznici ne smiju svoj privatni interes stavljati ispred javnog interesa, a stavkom 2. istoga članka propisano je da sukob interesa postoji kada su privatni interesi obveznika u suprotnosti s javnim interesom, a posebice kada privatni interes obveznika može utjecati na njegovu nepristranost u obavljanju javne dužnosti (potencijalni sukob interesa) ili kada je privatni interes obveznika utjecao ili se osnovano može smatrati da je utjecao na njegovu nepristranost u obavljanju javne dužnosti (stvarni sukob interesa).

Člankom 6. stavkom 1. i 2. ZSSI-a propisano je da obveznici u obnašanju javnih dužnosti moraju postupati časno, pošteno, savjesno, odgovorno i nepristrano čuvajući vlastitu vjerodostojnost i dostojanstvo povjerene im dužnosti te povjerenje građana te da su obveznici osobno odgovorni za svoje djelovanje u obnašanju javnih dužnosti na koje su imenovani odnosno izabrani prema tijelu ili građanima koji su ih imenovali ili izabrali. Stavkom 3. istoga članka propisano je da obveznici ne smiju koristiti javnu dužnost za osobni probitak ili probitak osobe koja je s njima povezana, kao i da obveznici ne smiju biti ni u kakvom odnosu ovisnosti prema osobama koje bi mogle utjecati na njihovu objektivnost. Sukladno stavku 4. istoga članka, građani imaju pravo biti upoznati s ponašanjem obveznika kao javne osobe, a koje je u vezi s obnašanjem njihove dužnosti.

Člankom 5. stavkom 1. točkom 3. ZSSI-a propisano je da je član obitelji obveznika bračni ili izvanbračni drug obveznika, životni partner i neformalni životni partner, njegovi srodnici po krvi u uspravnoj lozi, braća i sestre obveznika te posvojitelj odnosno posvojenik obveznika, dok je točkom 6. propisano da su povezane osobe osobe navedene u točki 3. toga stavka te ostale osobe koje se prema drugim osnovama i okolnostima opravdano mogu smatrati interesno povezanima s obveznikom. Isto tako, člankom 5. stavkom 1. točkom 8. ZSSI-a propisano je da privatni interes obuhvaća imovinsku i neimovinsku korist obveznika i povezanih osoba.

Člankom 7. točkom g) ZSSI-a je, kao jedno od zabranjenih djelovanja obveznika, propisano da je obveznicima zabranjeno utjecati na dobivanje poslova ili ugovora o javnoj nabavi. Točkom i) istoga članka propisano je da je obveznicima zabranjeno na drugi način koristiti položaj obveznika utjecanjem na odluku tijela javne vlasti ili osoba koje su u njima zaposlene kako bi postigli osobni probitak ili probitak povezane osobe, neku povlasticu ili pravo, sklopili pravni posao ili na drugi način interesno pogodovali sebi ili drugoj povezanoj osobi.

Članak 8. stavak 1. ZSSI-a propisuje da je obveznik dužan urediti svoje privatne poslove kako bi se spriječio predvidljivi sukob interesa, u pravilu u roku od 60 dana od dana izbora ili imenovanja na javnu dužnost, dok je stavkom 2. istog članka propisano da je obveznik, u slučaju dvojbe o postojanju sukoba interesa, dužan učiniti sve što je potrebno da odijeli privatni interes od javnog interesa.

Člankom 21. stavkom 1. ZSSI-a propisano je da kada tijelo u kojem obveznik obnaša javnu dužnost stupa u poslovni odnos s poslovnim subjektom u kojem član obitelji obveznika ima 5 % ili više udjela u vlasništvu, obveznik je dužan o tome pravodobno obavijestiti Povjerenstvo. Stavkom 2. istog članka propisano je da će Povjerenstvo u roku od 15 dana od dana zaprimanja obavijesti izraditi mišljenje zajedno s uputama o načinu postupanja obveznika i tijela u kojem obveznik obnaša javnu dužnost u cilju izbjegavanja sukoba interesa obveznika i osiguranja postupanja u skladu s tim Zakonom. Nadalje, stavkom 4. istog članka ZSSI-a propisano je da je obveznik, odnosno tijelo u kojem obveznik obnaša dužnost, obvezno, prije stupanja u poslovni odnos, dostaviti Povjerenstvu cjelokupnu dokumentaciju iz koje je vidljivo kako su provedene upute Povjerenstva iz navedenog stavka 2., dok je stavkom 5. propisano da će Povjerenstvo posebnom odlukom, bez odgađanja, a najkasnije u roku od pet dana od dana dostave mišljenja iz navedenog stavka 2., sukladno odredbama ZSSI-a o postupku pred Povjerenstvom, utvrditi jesu li upute Povjerenstva iz tog stavka 2. provedene na način koji omogućuje izbjegavanje sukoba interesa obveznika i osigurava njegovo zakonito postupanje u konkretnom slučaju. Pravni poslovi, odnosno pravni akti koji su sklopljeni odnosno doneseni bez prethodne obavijesti Povjerenstvu iz stavka 1. toga članka, protivno uputama Povjerenstva iz stavka 2. istog članka, dostavom nepotpune ili neistinite dokumentacije iz stavka 4. toga članka ili na bilo koji drugi način protivno odredbama toga članka su ništetni, te će Povjerenstvo bez odgađanja dostaviti predmet nadležnom državnom odvjetništvu na daljnje postupanje radi utvrđenja ništetnosti pravnog posla odnosno pravnog akta, sukladno stavku 6. istoga članka ZSSI-a.

Članak 6. stavak 1. točka 2. Zakona o javnoj nabavi („Narodne novine“, broj 120/16. i 114/22., dalje u tekstu: ZJN) propisuje da su javni naručitelji i jedinice lokalne i područne (regionalne) samouprave.

Člankom 28. stavkom 1. i 5. ZJN-a propisano je da je naručitelj obvezan donijeti plan nabave za proračunsku ili poslovnu godinu te ga ažurirati prema potrebi, kao i da se u planu nabave i registru ugovora navode svi predmeti nabave čija je vrijednost jednaka ili veća od 2.650,00 eura.

Uvidom u dostavljeni Plan nabave Grada Kaštela za 2024. godinu utvrđeno je da je Grad Kaštela kao naručitelj procijenio vrijednost predmeta javne nabave „Najam printera“, evidencijskog broja nabave JN-2024/14 na iznos od 9.000,00 eura. S tim u vezi Povjerenstvo ukazuje na članak 15. stavak 1. ZJN-a kojim je propisano da je jednostavna nabava nabava do vrijednosti pragova iz članka 12. stavka 1. toga Zakona, odnosno do iznosa od 26.540,00 eura za nabavu robe i usluga te provedbu projektnih natječaja procijenjene vrijednosti manje od navedene, a do iznosa od 66.360,00 eura za nabavu radova. Sukladno članku 15. stavku 2. ZJN-a, pravila, uvjete i postupke jednostavne nabave utvrđuje naručitelj općim aktom, uzimajući u obzir načela javne nabave te mogućnost primjene elektroničkih sredstava komunikacije, a stavkom 3. istog članka propisano je da je naručitelj obvezan navedeni opći akt te sve njegove kasnije promjene objaviti na internetskim stranicama. Povjerenstvo ovdje ukazuje i na članak 4. stavak 2. ZJN-a koji propisuje da javna nabava ne smije biti osmišljena s namjerom izbjegavanja primjene toga Zakona ili izbjegavanja primjene pravila o javnoj nabavi male, odnosno velike vrijednosti ili s namjerom da se određenim gospodarskim subjektima neopravdano da prednost ili ih se stavi u nepovoljan položaj.

Gradonačelnik Grada Kaštela je 24. siječnja 2023. donio Pravilnik o provedbi postupaka jednostavne nabave („Službeni glasnik Grada Kaštela“, broj 3/23., dalje u tekstu: Pravilnik), kojim su uređeni postupci javne nabave.

Člankom 5. Pravilnika propisano je da je gradonačelnik odgovoran za donošenje Zaključka o odobrenju jednostavne nabave, imenovanje stručnog povjerenstva naručitelja, donošenje Odluke o odabiru ili poništenju, sklapanje Ugovora te odobravanje i potpisivanje narudžbenica procijenjene vrijednosti od 14.000,00 eura i više.

Također je u članku 10. stavku 1. i 2. Pravilnika propisano da osoba koju ovlasti gradonačelnik, na osnovu Zahtjeva za odobrenjem jednostavne nabave, priprema Zaključak o odobrenju jednostavne nabave te se isti dostavlja na prethodno odobrenje službi nadležnoj za javnu nabavu, pročelniku upravnog odjela nadležnog za financije te gradonačelniku, koji konačno odobrava predmetnu nabavu, a nakon odobrenja elektronički potpisuje Zaključak.

Članak 14. Pravilnika propisuje mogućnost provedbe navedenog postupka nabave objavom obavijesti o jednostavnoj nabavi u Elektroničkom oglasniku javne nabave, upućivanjem poziva na dostavu ponuda na adrese najmanje 3 (tri) gospodarska subjekta po vlastitom izboru na dokaziv način ili objavom poziva za dostavu ponuda u Elektroničkom oglasniku javne nabave te upućivanjem poziva na dostavu ponuda na adresu najmanje 1 (jednog) gospodarskog subjekta po vlastitom izboru na dokaziv način.

Prema članku 15. stavku 3. Pravilnika, u svrhu provođenja navedenog postupka nabave imenuje se stručno povjerenstvo u sastavu od najmanje 3 (tri) člana, a u sastav povjerenstva obavezno moraju biti imenovani pročelnik upravnog odjela nadležnog za financije, pročelnik upravnog odjela u čijem je djelokrugu rada izvršenje predmetne nabave te najmanje jedan službenik koji posjeduje važeću potvrdu o završenom specijalističkom programu izobrazbe iz područja javne nabave, a gradonačelnik može imenovati i druge zaposlenike naručitelja i/ili vanjske suradnike zbog posebne vještine i znanja o određenom predmetu nabave.

Uvidom u sudski registar Trgovačkog suda u Splitu utvrđeno je da je pod MBS: 060023686 upisano trgovačko društvo CORONA-COPY društvo sa ograničenom odgovornošću za usluge i trgovinu, OIB: 23495584640. Kao osnivači/članovi društva te kao osobe ovlaštene za zastupanje upisani su Igor Bosančić i Tonći Bosančić. Usporedbom OIB-a navedenih osoba s podacima iz podnesene imovinske kartice obveznice Jadranke Matok-Bosančić utvrđeno je kako je riječ o suprugu i sinu navedene obveznice.

S obzirom na to da obveznica Jadranka Matok-Bosančić, kao zamjenica gradonačelnika Grada Kaštela, sukladno članku 15. stavku 3. Pravilnika može biti imenovana u stručno povjerenstvo naručitelja za nabavu usluga najma printera te može biti od strane gradonačelnika ovlaštena osoba iz članka 10. Pravilnika, a u proteklom razdoblju je ovu uslugu za Grad Kaštela na temelju Ugovora o najmu printera pružalo trgovačko društvo CORONA-COPY d.o.o. u vlasništvu supruga i sina obveznice, Povjerenstvo tumači da u konkretnoj situaciji privatni interes članova obitelji, konkretno supruga i sina obveznice, može utjecati na njenu nepristranost u obnašanju javne dužnosti.

Povjerenstvo utvrđuje da je u navedenim okolnostima potrebno poduzeti mjere u svrhu očuvanja integriteta i vjerodostojnosti obveznice, vanjskog dojma o nepristranosti u postupanju, kao i u svrhu jačanja transparentnosti u provođenju postupka jednostavne nabave te omogućavanja podjednakih poslovnih i tržišnih prilika svim zainteresiranim poslovnim subjektima.

Povjerenstvo utvrđuje da Grad Kaštela može stupiti u poslovni odnos s trgovačkim društvom CORONA-COPY d.o.o. u vlasništvu bračnog druga i sina obveznice, ako obveznica i Grad Kaštela postupe u skladu s uputama Povjerenstva iz ovoga mišljenja.

Povjerenstvo, dakle, ukazuje obveznici i Gradu Kaštela da je postupak jednostavne nabave usluga najma printera, bez obzira na procijenjenu vrijednost konkretne nabave u dostavljen Planu nabave Grada Kaštela za 2024., potrebno provesti sukladno odredbama Pravilnika kojima je propisan postupak nabave procijenjene vrijednosti jednake ili veće od 14.000,00 eura, a manje od 26.540,00/66.360,00 eura i to objavom poziva za dostavu ponuda u Elektroničkom oglasniku javne nabave te upućivanjem poziva na dostavu ponuda na adresu najmanje 1 (jednog) gospodarskog subjekta po vlastitom izboru na dokaziv način.

Nadalje, obveznica Jadranka Matok-Bosančić dužna se, vezano za postupak nabave usluga najma printera, izuzeti od svih poslova koji bi joj bili eventualno povjereni u provedbi navedenog postupka, a ako na poziv za dostavu ponuda svoju ponudu podnese trgovačko društvo CORONA-COPY d.o.o. te ako navedena ponuda bude odabrana kao najpovoljnija, obveznica Jadranka Matok-Bosančić dužna je navedenu okolnost deklarirati na Gradskom vijeću Grada Kaštela i na službenim internetskim stranicama Grada Kaštela.

Također, u slučaju izvanredne potrebe za nabavom određenih usluga koje na tržištu nudi trgovačko društvo CORONA-COPY d.o.o., a koje nisu bile obuhvaćene gore opisanim postupkom prikupljanja ponuda, Grad Kaštela za nabavu te robe ili usluga ne može izravno stupiti u poslovni odnos s trgovačkim društvom CORONA-COPY d.o.o.

Povjerenstvo također ističe da su obveznica i Grad Kaštela, kao tijelo javne vlasti u kojem obveznica obnaša javnu dužnost, u slučaju odabira ponude trgovačkog društva CORONA-COPY d.o.o., a prije stupanja u poslovni odnos, dužni dostaviti Povjerenstvu cjelokupnu dokumentaciju iz koje je vidljivo kako su provedene upute Povjerenstva te će Povjerenstvo potom u posebnoj odluci, sukladno članku 21. ZSSI-a, utvrditi jesu li upute Povjerenstva provedene na način koji omogućuje izbjegavanje sukoba interesa obveznice i osigurava zakonito postupanje u konkretnom slučaju.

PREDSJEDNICA POVJERENSTVA

Aleksandra Jozić-Ileković, dipl. iur.

Dostaviti:

1. Obveznica Jadranka Matok-Bosančić, elektroničkom poštom
2. Objava na internetskoj stranici Povjerenstva
3. Pismohrana